Trubar (1508-1586) je bil osrednja osebnost reformacije na Slovenskem, verskega in družbenega gibanja, ki je v 16. stoletju vzniknilo v Nemčiji iz potrebe po preoblikovanju Cerkve. Začelo se je leta 1517, ko je nemški duhovnik Martin Luther na vrata cerkve v Wittenbergu obesil 95 tez, s katerimi je zahteval njeno prenovo.

Ena od njegovih zahtev je bila tudi, da bi verniki brali *Sveto pismo* v maternem jeziku. To je pomembno vplivalo na razvoj književnosti v ljudskih jezikih, med drugim tudi na slovensko. V obdobju reformacije so tako nastale prve slovenske knjige, približno polovico vseh, ki so jih napisali protestantski pisci, je prispeval Trubar. Poleg njegovega Katekizma, ki mu je dodal še *Abecednik*, sta iz tega obdobja pomembna prevod *Svetega pisma* Jurija Dalmatina in prvi slovenski pravopis *Zimske urice* proste Adama Bohoriča.

V Sloveniji je dan reformacije državni praznik od leta 1992. Državna proslava na predvečer dneva reformacije se je letos, zaradi epidemioloških razmer, odvijala samo kot televizijski slavnostni dogodek. Na njem je bil slavnostni govornik predsednik Državnega sveta g. Alojz Kovšca.